CECILIE YSTENES MYHRE

HVILEKRAFT

MENTAL VERKTØYKASSE FOR
SMART LADING I HVERDAGEN

Om forfatteren

CECILIE YSTENES MYHRE er gründer og daglig leder i konsulentselskapet Raw Performance. Hun har tidligere utgitt Mental styrketrening (2015) og Stå støtt! (2021).

Om boken

Alle ønsker vi å få mer ut av livet. Hvile er en av de viktigste kildene til det.

Er du sliten og savner overskudd? Ender du opp utmattet hver kveld, og tenker at sånn som dette kan det ikke fortsette? Listen over alt vi må gjøre er lang, og det å hvile og hente seg inn blir ofte nedprioritert. Høres det kjent ut?

Denne boka er for deg som leter etter gode og effektive verktøy for å prestere bedre og samtidig få en bedre hverdag. Du har innsett at hvile er en del av det bildet, men du er for sliten til å finne plass til det på timeplanen, og du trenger råd og inspirasjon for å finne ut hvordan du skal løse dette.

Her får du verktøy og mentale øvelser som hjelper deg med å organisere tiden din og lage rom for mer bevisst konstruktiv hvile. Gevinsten er mer overskudd i hverdagen og bedre prestasjoner.

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

David Walliams and Tony Ross assert the moral right to be identified as the author and illustrator of the work respectively.

Tilbakemeldinger vedrørende denne boken kan sendes til ebok@aschehoug.no

Boken er skrevet i samarbeid med Guro Danielsen.

Norsk utgave 2024 © H. Aschehoug & Co. (W. Nygaard), Oslo

www.aschehoug.no

Omslag: Trine + Kim

Tilrettelagt for EPUB av PHi Business Solutions, 2024

ISBN 978-82-03-45200-0

Denne boken dedikeres til mannen min. Han er min læremester og rollemodell når det gjelder å hvile med kvalitet. Takk for at du bestandig passer på at jeg får tilstrekkelig med hvilekraft!

INNHOLD

FORORD

DE 5 STEGENE

Del 1
HVA ER HVILE, OG HVORFOR MÅ VI HVILE?

DEL 2
HVILE = BEDRE PRESTASJONER

Del 3
DE 5 STEGENE

STEG 1
HVILEPULS I LIVET

STEG 2
AKTIV HVILE

STEG 3
MENTAL HVILE

STEG 4
EMOSJONELL HVILE

STEG 5
TIDSSTYRING OG DIGITAL KONTROLL

OPPSUMMERING

ETTERORD

LITTERATURLISTE

FORORD

Velkommen til en reise i å hvile deg god!

Er du sliten og savner overskudd? Ender du opp utmattet hver kveld, og tenker at sånn som dette kan det ikke fortsette? Utfordringen er gjerne at listen over alt vi må gjøre, er lang, og det å hvile og hente seg inn blir nedprioritert. Plassert bakerst i køen. Skjøvet og dyttet på, til dagen ikke har flere timer igjen, og du stuper i seng.

Høres det kjent ut?

Denne boka er for deg som leter etter gode og effektive verktøy for å prestere bedre og samtidig få en mer bærekraftig hverdag. Du har innsett at hvile er en del av det bildet, men du er for sliten til å finne plass til det på timeplanen din, og trenger råd og inspirasjon for å finne ut hvordan.

Jeg brenner for jobben min. Det er mye god helse i å jobbe! Gründerskapet er ikke en livsstil der jeg kan sjekke ut og logge av klokka 16 hver dag. Men veien kan være kort fra å brenne for noe til å faktisk brenne seg ut. Det har jeg sett mange ganger hos kundene mine! For å holde meg på den riktige siden av veggen, gjelder det å finne en bærekraftig balanse som gjør at jeg kan jobbe med det jeg elsker – over tid. Derfor er jeg alltid bevisst på å finne luker der jeg kan lade. Og på å bruke dem! Å utforske gode hvilestrategier er en konstant læreprosess, som også innebærer feiling, og som jeg kommer til å fortsette med resten av livet. De grunnleggende psykologiske teknikkene vi bruker i mental trening, som er gjennomgående i mine tidligere bøker, kan også knyttes til hvordan man jobber med å hvile og koble av. For det er en jobb!

Etter å ha gjennomført tusenvis av klientsamtaler over 15 år, og med psykologisk kompetanse i bunn, mener jeg at jeg har knekt noen koder. Denne innsikten mener jeg kan være nyttig for deg også, enten du er et sted i livet hvor du ønsker å prioritere å hvile mer, hvile mer med kvalitet eller rett og slett finne flere kilder til hvile i ulike settinger. Du vil få en rekke konkrete øvelser og eksempler fra ekte, personlige historier, som tydeliggjør budskapet underveis. For her sliter vi alle med de samme utfordringene, uansett hva slags jobb vi har. Det moderne arbeidslivet krever mye av oss. Alle leter etter en god balanse. Men hva betyr det å balansere? Det er i hvert fall ikke å stå bom stille. Jeg ser for meg et balansebrett: Målet er ikke å stå i ro, du vil alltid vippe fram og tilbake. Men for å bli stående må du tåle at det er litt ustabilt, og manøvrere best mulig. Du trenger ikke alltid å boble over av overskudd. Ofte er det nok å være trygg på at du beholder fotfestet. Å kjenne at man klarer ting, selv når det stormer som verst.

Mitt ønske er at du, etter å ha lest denne boka, vil sitte igjen med en ny evne, og ikke minst vilje og lyst, til å organisere og prioritere tiden din og lage rom for mer bevisst, konstruktiv hvile. Argumentene for å inkludere effektive pauser i livet ditt vil gjøre det lettere å sette hvile på agendaen. For dit må den faktisk: Inn på agendaen. På linje med et viktig møte eller en bursdagsfeiring. Den gode nyheten er at mer tid til hvile slett ikke fører til dårligere produktivitet. Faktisk tvert imot. Gode ladestasjoner gir ikke bare mer overskudd i hverdagen, men også bedre prestasjoner når det virkelig gjelder. Med andre ord: Ingen grunn til å la være.

For å hvile deg god må du først bli god til å hvile. Og det skal du lære nå!

DE 5 STEGENE

I denne boka har jeg lagt opp til fem steg til å hente ut mer hvilekraft i livet ditt. De fire første stegene handler mest om mental trening og innebærer mye grunnleggende arbeid. Kontinuerlig og systematisk jobbing med mental trening vil gjøre deg mer robust i møte med negativt stress. Hvis du har lest de tidligere bøkene mine, vil du kjenne igjen en del av teknikkene. Jeg mener nemlig at de mentale verktøyene som hjelper deg til å prestere bedre eller stå støtt som leder, også vil hjelpe deg til å hvile bedre. Denne gangen lærer du hvordan du kan bruke dem for å finne mer overskudd.

Hvilket steg du tar først, og i hvilken rekkefølge, velger du selv. Men å starte med det grunnleggende og bygge derfra er en tilnærming jeg har god erfaring med, og er den jeg anbefaler:

STEG 1: Hvilepuls i livet

Selve fundamentet resten bygger på. Kompasset som sørger for at du er på rett kurs. Her skal du sette ord på de personlige verdiene dine, det som er viktigst for deg i livet.

STEG 2: Aktiv hvile

Finn dine kilder til fysisk og mentalt overskudd. Lær om forskjellige typer aktiv hvile og se hva som passer deg.

STEG 3: Mental hvile

Når hodet spinner og kverner i ett sett, uten at du klarer å koble helt ut, er det utfordrende å finne ro. Du vil lære å sortere og få kontroll på bekymringer og tankefeller.

STEG 4: Emosjonell hvile

Å føle mye på høy intensitet over tid kan tappe deg for krefter. Lær deg å tåle følelsene dine: Å identifisere, forstå og gi utløp for følelsene dine vil gi deg mer ro og kontroll.

STEG 5: Tidsstyring og digital kontroll

Her får du konkrete tips til å rydde plass til gode ladestasjoner i kalenderen din. Bli bevisst på hvordan skjermer og dingser hjelper, men også hindrer deg i å lade med kvalitet.

Men før vi begynner på de fem stegene, skal vi bruke litt tid på å forstå hva hvile er, og hva det gjør for hjernen vår (del 1). Og ikke minst hvorfor det er viktig å sette hvile på agendaen. Håpet mitt er at det vil vekke motivasjonsmuskelen din som hjelper deg til å endre vaner til det bedre for deg selv.

I del 2 tar jeg livet av «myten» om at hvile begrenser oss fra å prestere. Faktisk viser moderne psykologisk forskning det motsatte. Vi må hvile for å prestere.

DE 5 STEGENE

= mental verktøykasse for smartere lading i hverdagen